Traficul rutier va fi restricţionat sâmbătă şi duminică în zona Pieţei Constituţiei şi a străzilor din apropiere, în vederea desfăşurării Crosului şi Semimaratonului Internaţional Bucureşti, potrivit agerpres.ro.

Sâmbătă, între orele 6.30 şi 14.30, circulaţia rutieră pe bd. Unirii va fi restricţionată pe ambele sensuri, între Piaţa Constituţiei şi bd. I.C. Brătianu şi pe bretelele adiacente Pieţei Constituţiei, informează un comunicat al Brigăzii Rutiere.

Duminică, între orele 6.30 şi 15.30, restricţionarea circulaţiei rutiere va avea loc pe traseul Piaţa Constituţiei – bd. Libertăţii – rond Coşbuc (cu întoarcere în jurul rondului, pentru care se va restricţiona circulaţia doar în momentul trecerii plutonului de alergători) – bd. Libertăţii – Piaţa Constituţiei – bd. Unirii – Piaţa Alba Iulia – bd. Decebal – Piaţa Hurmuzachi – bd. Basarabia (până la bd. Chişinău) – bd. Basarabia – Stadionul „Naţional Arena” – bd. Basarabia – Piaţa Hurmuzachi – bd. Decebal – Piaţa Alba Iulia – bd. Unirii – Piaţa Constituţiei – bd. Libertăţii – bd. Naţiunile Unite – Piaţa Naţiunile Unite – Splaiul Independenţei – str. Halelor (până la bd. I.C. Brătianu), – Splaiul Independenţei – Calea Victoriei (până la str. Matei Millo) – Calea Victoriei – Splaiul Independenţei (cu întoarcere la Pod Eroilor) – Splaiul Independenţei – bd. Libertăţii – Piaţa Constituţiei.

Tot duminică, între orele 8.00 – 9.30, se restricţionează total circulaţia atât a autovehiculelor, cât şi a mijloacelor de transport în comun pe bd. Regina Maria şi Calea Rahova, între bd. Unirii şi bd. Tudor Vladimirescu.

Pe tot traseul se va asigura o bandă pentru accesul autovehiculelor destinate situaţiilor de urgenţă.

Brigada Rutieră a Capitalei solicită conducătorilor de autovehicule să evite să circule în perimetrul adiacent traseului de desfăşurare a maratonului, iar cetăţenilor să opteze pentru mijloacele de transport în comun, renunţând la deplasarea cu maşinile personale.

De asemenea, duminică, în intervalul 17.00 şi 18.00, traficul va fi restricţionat pe traseul Palatul Copiilor – bd. Tineretului – bd. Dimitrie Cantemir – Piaţa Unirii – bd. I.C. Brătianu – Piaţa Universităţii – bd. Carol I – bd. Pache Protopopescu – Piaţa Iancului – şos. Mihai Bravu – Calea Văcăreşti – bd. Tineretului, pentru desfăşurarea unei curse cicliste.

Deplasarea participanţilor se va face pe pista pentru biciclete, iar acolo unde acestea nu există şi pe banda I de circulaţie, cu respectarea tuturor normelor rutiere.